L-Ewwel Pitazz – Paragrafi 121-130 + Hemm sensiela ta' grazzji li Alla jferragħ ġewwa r-ruħ wara li jkun ġarrabtha bin-nar. Ir-ruħ tgawdi għaqda intima ma' Alla. Hija jkollha ħafna dehriet, kemm bil-ġisem kif ukoll bl-intellett. Hija tisma' ħafna kliem sopranaturali, u xi drabi ordnijiet ċari. Imma minkejja dawn il-grazzji, ma jkollhiex ħila tieqaf fuq saqajha u tfendi għal rasha. Fil-fatt dan jirnexxilha tagħmlu inqas u inqas bħala riżultat tal-grazzji ta' Alla, għax tinsab miftuħa għal ħafna perikli u tista' bil-ħeffa kollha taqa' vittma ta' illużjonijiet. Għandha titlob lil Alla għal direttur spiritwali; pero' mhux biżżejjed titlob għal dan, imma għandha tagħmel kull sforz sabiex issib mexxej li jkun espert f'dawn l-affarijiet, bħalma mexxej militari jkun jaf il-modi kif hu ser imexxi (is-segwaċi tiegħu) fit-taqbid. Ruħ li hi maqgħuda ma' Alla trid tkun imħejjija għal taqbid kbir li fihom trid tissielet bis-sħiħ. + Wara din it-tisfija u dmugħ, Alla jibda jgħammar fir-ruħ b'mod speċjali; imma r-ruħ mhux dejjem tikkopera ma' dawn il-grazzji. Mhux għax ir-ruħ stess ma' tkunx trid taħdem, imma għax tiltaqa' ma' ħafna diffikultajiet interjuri u esterni hekk li jkun hemm bżonn miraklu biex ir-ruħ tibqa' fuq il-qċaċet. F'din il-ħaġa ma tistax tgħaddi mingħajr direttur spiritwali. Ħafna drabi in-nies żergħu d-dubju ġewwa ruħi, u jiena stess xi drabi bżajt meta ġieni l-ħsieb li jiena, wara kollox, kont persuna injoranta u ma kontx naf ħafna affarijiet, l-aktar fuq affarijiet spiritwali. Imma meta żdiduli d-dubji, fittixt id-dawl, mingħand il-konfessur jew is-superjuri tiegħi. Imma m'akkwistajtx dak li kont nixtieq. Meta ftaħt qalbi mas-superjuri tiegħi, waħda minnhom (aktarx Madre Michael jew Madre Mary Joseph) fehmet lil ruħi u x'kienet it-triq li Alla kellu f'moħħu għalija. Meta jiena mxejt fuq il-parir tagħha, malajr għamilt progress lejn il-perfezzjoni. Imma dan ma damx sejjer ħafna. Meta ftaħt qalbi iżjed fil-profond, ma ksibtx dak li kont nixtieq; is-superjura tiegħi deherilha li dawn il-grazzji (li kont qiegħda nirċievi) ma kienux qed iseħħu, u għalhekk ma stajt nieħu l-ebda għajnuna oħra minn għandha. Qaltli li kien impossibli li Alla jikkomunika mal-ħlejjaq Tiegħu b'dan il-mod: "Sor qiegħda nibża' minħabba fik; li ma tkunx tip ta' illużjoni! Aħjar tmur u tfittex il-parir ta' saċerdot." Imma l-konfessur ma fehemnix u qalli, "Sor, aħjar tmur u tkellem is-superjuri tiegħek dwar dawn l-affarijiet." Għalhekk kont immur mingħand is-superjuri għal għand il-konfessur, u mingħand il-konfessur għal għand is-superjuri, u ma stajtx nsib paċi. Dawn il-grazzji divini saru għalija tbatija kbira. U iktar minn darba għidt lill-Mulej direttament: "Ġesu', qiegħda nibża' minnek; għalli jista' jkun, m'intix xi fatat?" Ġesu' kien dejjem jassigurani, imma bqajt ma nemminx, Hija ħaġa stramba iżda li aktar ma bdejtx nemmen, aktar Ġesu' kien jagħtini provi li dawn l-affarijiet kienu ġejjin mingħandu. Meta rajt li s-superjuri tiegħi ma kienux qegħdin iserrħuli rasi, iddeċidejt li ma ngħidilhom xejn dwar dawn l-affarijiet li huma interjuri għal kollox. Għal dak li huwa esterm ppruvajt, bħalma suppost tagħmel soru tajba, ingħid kollox lis-superjuri; imma dwar il-ħtiġijiet ta' ruħi, kont nitkellem fuqhom biss fil-konfessinajru. Għal ħafna raġunijiet tajbin tgħallimt li mara mhix imsejħa tiddixerni f'misteri bħal dawn. Issottomettejt ruħi għal ħafna tbatija bla bżonn, Għal żmien twil mhux ħażin, kienu jħarsu lejja bħallikieku kont ippossesata minn spirtu ħażin, u kienu jitfgħu ħarsa ta' ħniena lejja; is-superjura ħadet ċerta prekawzjonijiet dwari. Għadda minn għala widnejja li s-sorijiet ukoll kienu jħarsu lejja bl-istess mod. U madwari s-sema ddallam. Bdejt nipprova naħrab minn dawn il-grazzji divini, imma dan ma stajtx nagħmlu. F'daqqa waħda kont inkun mgħaddsa għal kollox f'Alla, u l-Mulej żammni niddependi minnu f'kollox. Għall-ewwel ruħi kienet tkun dejjem xi daqsxejn imbeżżgħa imma aktar tard kienet timtela b' paċi stramba u b'saħħa. + Dawn l-affarijiet kollha stajt nibqa' nissaportihom. Imma meta l-Mulej ried li jiena npinġi dik ix-xbieha, ta' madwari bdew jitkellmu fuqi bil-miftuħ u jħarsu lejja bħallikieku kont waqajt vittma tal-isteriżmu u tal-fantasija, u bdew jiżdiedu l-qlajjiet. Waħda mis-sorijiet ġiet tkellimni waħedha. L-ewwel bdiet billi titħassarni, u qaltli: "Smajthom jgħidu qed ikollok il-viżjonijiet. Imsejkna oħti; ħu ħsieb tiegħek innifsek f'din il-ħaġa." Kienet ruħ sinċiera, u qaltli sinċierament dak li hija kienet semgħet. Kien ikolli nisma' dawn l-affarijiet kuljum. Alla biss jaf kemm kienu jgħejjuni dawn l-affarijiet. Madankollu ddeċidejt li nissaporti kollox fis-skiet u ma nagħti l-ebda tifsir meta kienu jistaqsuni xi ħaġa. Xi wħud kienu jibqgħu irritati minħabba fis-skiet tiegħi, l-aktar dawk li kienu jbatu bil-kurżita'. Oħrajn, li kienu jaħsbu aktar fil-fond, kienu jgħidu: "Swor Fawstina żgur li hi tassew qrib ta' Alla jekk għandha s-saħħa tissaporti daqshekk tbatija." Għalija kien bħal li kieku kelli quddiemi żewġ gruppi ta' mħallfin. Ippruvajt inżomm is-skiet intern u estern. Ma kont ngħid xejn dwari nnifsi, għalkemm xi sorijiet kienu jistaqsuni b'mod dirett. Xofftejja kienu ssiġġillati. Kont inbati bħal ħamiema, mingħajr tgergir. Imma xi sorijiet donnhom kienu jieħdu gost idejquni b'xi mod jew ieħor. Il-paċenzja tiegħi kienet tirritahom. Imma Alla kien jagħtini biżżejjed saħħa ġewwa fija hekk li kont nissaporti bil-kalma. Tgħallimt li ma kien ser ikolli l-ebda għajnuna mingħand ħadd f'waqtiet bħal dawn, u bdejt nitlob bil-ħerqa lill-Mulej biex jagħtini konfessur. Ix-xewqa waħdanija li kelli kienet li xi saċerdot jgħidli kelma waħda biss: "Kun fil-paċi, int miexja fit-triq it-tajba," jew "Insa dan kollu għax mhux ġej minn Alla." Imma ma stajtx insib saċerdot bħal dan li kien żgur biżżejjed minnu nnifsu biex jagħtini opinjoni ċerta f'isem il-Mulej. U għalhekk bqajt fl-inċertezza. O Ġesu', jekk inhi r-rieda Tiegħek li ngħix f'inċertezza bħal din, ikun imbierek ismek! Nitolbok bil-ħerqa, Mulej, mexxi Inti lil ruħi u kun miegħi, għax jiena ma jien xejn waħdi. B'dan il-mod kont diġa' ġejt iġġudikata minn kulħadd. M'hemm xejn ġewwa fija li għadu m'għaddiex mill-ġudizzju tas-sorijiet. Imma issa donnu li l-interess kollu għadda, u bdew iħalluni fil-paċi. Ir-ruħ itturmentata tiegħi kellha ċans ta' ftit mistrieħ, u tgħallimt li l-Mulej kien l-aktar qrib tiegħi waqt il-persekuzzjonijiet bħal dawn. Din (il-waqfa) damet għal ftit żmien biss. Maltempata qalila reġgħet feġġet. U issa s-suspetti l-qodma saru għalihom bħallikieku kienu fatti veri, u għal darb' oħra kelli noqgħod nisma' l-istess kantaliena bħal qabel. Il-Mulej hekk ried. Imma mbagħad – ħaġa stramba din – ukoll minn barra beda jkolli esperjenza ta' diversi fallimenti. Din il-ħaġa ġabet fuqi ħafna tbatijiet ta' kull tip, li Alla biss kien jaf bihom. Imma jien ippruvajt mill-aħjar li stajt nagħmel kollox bl-aħjar intenzjonijiet possibbli. Issa stajt nara li kullimkien kienu qegħdin jgħassuni bħallikieku kont xi ħalliela: fil-kappella; waqt li kont qiegħda nwettaq id-dmirijiet tiegħi; fiċ-ċella tiegħi. Issa kont ntbaħt li, minbarra l-preżenza ta' Alla, kelli dejjem qrib tiegħi xi preżenza umana wkoll. U jkolli ngħid li, aktar minn darba, din il-preżenza umana kienet iddejjaqni bil-bosta. Kien hemm xi drabi meta kont intella' u nniżżel jekk għandiex ninża' sabiex ninħasel jew le. Fil-verita', ukoll dik il-povra sodda tiegħi kienu jiċċekjawha ħafna drabi. Iktar minn darba kien jaqbadni id-daħk meta kont ninduna li lanqas is-sodda tiegħi ma kienu ser iħalluha fil-paċi. Waħda mis-sorijiet stess qaltli li kienet tiġi tosservani fiċ-ċella tiegħi kull filgħaxija biex tara kif kont inġib ruħi fiha. Imma s-superjuri jibqgħu dejjem superjuri. U għalkemm kienu jumiljawni b'mod personali, u xi drabi, kienu jimlewni b'dubji ta' kull xorta, dejjem ħallewni nagħmel dak li l-Mulej ried. Għalkemm mhux bil-mod li jiena kont nitlob, imma b'xi mod ieħor, huma kienu jwettqu dak li l-Mulej kien jitlob u tawni l-permess għad-dixxiplina ħarxa u l-mortifikazzjonijiet (li Hu kien jitlob mingħandi.) Darba minnhom, waħda mill-Madre Superjuri (aktarx Madre Jane) tant ferrgħet il-korla tagħha fuqi u tant umiljanti li ħsibt li ma kontx ser ikolli l-ħila nissaportiha. Hija qaltli: "Int, viżjunarja, stramba u isterika, oħroġ minn din il-kamra; ejja, ċaqlaq, Sor!" U kompliet tferra' fuq rasi kulma ġie f'ilsienha. Meta wasalt fiċ-ċella tiegħi, waqajt wiċċi fl-art quddiem is-salib, u mbagħad ħarist lejn Ġesu', imma ma stajtx ngħid l-ebda kelma oħra. Madankollu jien ħbejt kollox mill-oħrajn u ppretendejt li ma kien ġara xejn bejnietna. Satana dejjem jieħu vantaġġ minn mumenti bħal dawn; ħsibijiet ta' skuraġġiment bdew jitilgħu fil-wiċċ – għall-fedelta' u għas-sinċerita' tiegħek – dan hu l-premju li tieħu. Kif jista' xi ħadd ikun sinċier meta ħadd ma jifhmu b'dan il-mod? Ġesu', Ġesu', ma nistax inkompli iżjed. Għal darb'oħra rġajt waqajt fl-art taħt dan it-toqol, u beda jxoqq l-għaraq għalija, u l-biża' beda jgħelibni. Ma kelli 'l ħadd fuq min nistrieħ b'mod interjuri. F'daqqa waħda smajt vuċi ġewwa ruħi tgħidli: Tibżax; Jiena miegħek. U dawl mhux tas-soltu dawwalli moħħi, u fhimt li m'għandix inċedi għal dwejjaq bħal dawn. Imtlejt b'ċerta qawwa u ħriġt miċ-ċella tiegħi b'kuraġġ ġdid sabiex inkun nista' nbati. Madankollu, bdejt insir daqsxjen traskurata. Ma tajtx kas ta' dawn l-ispirazzjonijiet interni u ppruvajt nedha b'xi ħaġa. Imma minkejja l-istorbju u d-distrazzjoni, stajt nara dak li kien qed jiġri ġewwa ruħi. Il-kelma ta' Alla hija ċara, u xejn ma jista' jżommha moħbija. Bdejt nipprova naħrab li niltaqa' mal-Mulej ġewwa ruħi għax ma ridtx naqa' vittma ta' xi illużjonijiet, Imma f'ċertu sens, il-Mulej baqa' jiġri warajja bid-doni Tiegħu, u kelli esperjenza daqqa ta' tortura u daqqa ta' ferħ. Hawnhekk minix ser insemmi d-diversi dehriet u grazzji li Alla tani f'dan iż-żmien, għax dwar dan jien ktibt x'imkien ieħor.
Djarju ta' Swor Fawstina – L-1 Pitazz (par.121-130)